Temeljem članka 19. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 35. Statuta Općine Ližnjan - Lisignano („Službene novine Općine Ližnjan-Lisignano“ broj 2/21, 7/23), Općinsko vijeće Općine Ližnjan-Lisignano na sjednici održanoj dana 22. kolovoza 2024. godine, donosi

**ZAKLJUČAK**

**o usvajanju Izvješća o izvršenju**

**Socijalnog programa Općine Ližnjan-Lisignano za 2023. godinu**

**I.**

Usvaja se Izvješće o izvršenju Socijalnog programa Općine Ližnjan-Lisignano za 2023. godinu (KLASA: 550-02/24-01/1, URBROJ: 2163-24-01-24-1 od 17. svibnja 2024. godine).

Izvješće o izvršenju iz stavka 1. ove točke predstavlja sastavni dio ovog Zaključka.

**II.**

Ovaj Zaključak stupa na snagu osmog dana od dana objave u „Službenim novinama Općine Ližnjan-Lisignano“.

KLASA: 550-02/24-01/1

URBROJ: 2163-24-04-24-2

Ližnjan, 22. kolovoza 2024. godine

OPĆINSKO VIJEĆE OPĆINE LIŽNJAN-LISIGNANO

POTPREDSJEDNIK

**Stanko Radulović**

Temeljem članka 19. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20 ), članka 48., Statuta Općine Ližnjan-Lisignano ("Službene novine Općine Ližnjan-Lisignano" br. 02/21,07/23) i Socijalnog programa Općine Ližnjan-Lisignano za 2023. godinu ("Službene novine Općine Ližnjan-Lisignano" broj 11/22, 6/23, 9/23), općinski Načelnik podnosi općinskom Vijeću Općine Ližnjan-Lisignano sljedeće

**IZVJEŠĆE**

**O IZVRŠENJU SOCIJALNOG PROGRAMA OPĆINE LIŽNJAN-LISIGNANO**

**ZA 2023. GODINU**

**I.**

Općina Ližnjan-Lisignano u okviru svog samoupravnog djelokruga osigurava lokalne potrebe stanovnika u oblasti socijalne skrbi temeljem zakona i općih akata kojima se utvrđuju općinski programi, kao i zadovoljavanjem javnih potreba kroz rad neprofitnih organizacija, odnosno udruga građana, kojima se osiguravaju sredstva za (su)financiranje rada u proračunu Općine.

Temeljem predviđenih proračunskih sredstava i javnog natječaja svake kalendarske godine se pozivaju udruge građana da prijave svoje programe/projekte kojima se zadovoljavaju javne potrebe građana kako bi se isti mogli vrednovati te kako bi se po okončanom postupku javnog natječaja sa korisnicima (nositeljima programa) sklopili ugovori o (su)financiranju programa/projekta udruge u kalendarskoj godini za koju je javni natječaj raspisan. Sukladno elementima javnog poziva, a na prijedlog nadležnog Povjerenstva za ocjenjivanje/kvalitativnu procjenu prijava pristiglih na javni poziv/natječaj, te Odluke Načelnika, programi za koje se ocjeni da se istima u najboljoj mjeri zadovoljavaju javne potrebe građana, (su)financiraju se temeljem sklopljenih ugovora sa nositeljima programa.

U proračunskoj 2023. godini normativni izvor djelatnosti utvrđen je Zakonom o socijalnoj skrbi („Narodne novine broj 157/13, 152/14, 99/15, 52/16, 16/17, 130/17, 98/19, 64/20, 138/20, 18/22, 46/22, 119/22, 71/23, 156/23) Odlukom o socijalnoj skrbi Općine Ližnjan-Lisignano ("Službene novine Općine Ližnjan-Lisignano" br. 04/11), kojima se uredilo pitanje nadležnosti rješavanja pojedinih vidova socijalnih mjera, između JLS-a, Centra za socijalnu skrb, te ujedno prepustilo jedinicama lokalne samouprave da same svojim godišnjim programima utvrde vidove te obujam mjera u većem opsegu od onoga na koje su JLS po zakonu dužne. Podzakonski akti trebali bi doprinositi ujednačenosti te standardizaciji mjera socijalne skrbi na području RH čije je donošenje u nadležnosti resornog Ministarstva. Zakonom je naglasak rada JLS-a u djelatnosti socijalne skrbi stavljen na vid socijalne pomoći snošenja troškova stanovanja korisnicima koji udovoljavaju zakonskim uvjetima, odnosno korisnicima zajamčene minimalne naknade pri nadležnom Centru za socijalnu skrb. Ovaj vid pomoći uključuje razne troškove koji se odnose na troškove stanovanja kao što su utrošak vode, struje, plina te drugih energenata, troškove najma stambenog prostora i ista mjera predstavlja kontinuiranu mjeru koja je vezana za socijalnu sliku korisnika.

**II.**

Socijalni program za 2023.godini utvrđuje oblike zadovoljavanja potreba kao i obujam provođenja u 2023.godini.

Riječ je o onim potrebama stanovnika u oblasti socijalne i zdravstvene skrbi koje su zakonodavnim okvirom stavljene u nadležnost jedinica lokalne samouprave, a prije svega to su:

- materijalna zaštita socijalno ugroženog stanovništva,

* zaštita starijih osoba,
* zaštita invalidnih osoba,
* zaštita drugih odraslih osoba sa specifičnim potrebama socijalne skrbi i drugih oblika zaštite,
* zaštita braka i obitelji,
* zaštita djece i mladeži,
* javno zdravlje i zdravstvena skrb posebno ugroženih kategorija stanovništva,
* prevencija i suzbijanje bolesti ovisnosti.

Proračunom Općine Ližnjan -Lisignano je za ostvarenje Socijalnog Programa u 2023.godini planirano ukupno **192.572,83 eura/ 1.450.940,00 kuna** Tijekom godine zbog potrebe uravnoteženja Programa izvršene su dvije Izmjene i dopune Socijalnog Programa a samim tim i proračuna ( Službene novine Općine Ližnbjan-Lisignano br. 06/23,09/23) kojima je u konačnici Socijalni program na godišnjoj razini utvrđen u visini od **195.533,72 eura/1.473.248,81 kuna.** Usklađenja su učinjena u programskim zadacima glave II. točke 2. Obrazovanje te glave III. točke 11. Pomoć osiguranjem dodatne materijalne zaštite.

**III.**

**PROGRAMSKI ZADACI**

Socijalnim programom tijekom 2023. godine provodili su se sljedeći oblici socijalne zaštite:

1. **PROGRAM OSIGURANJA SUFINANCIRANOG PRIJEVOZA**

**1.1.** Pravo na sufinanciranje prijevoza u javnom prometu na linijama koje prolaze područjem Općine Ližnjan-Lisignano, a koje održava “Pulapromet” Pula, osigurava se sljedećim korisnicima s prijavljenim prebivalištem ili/i stalnim boravkom na području Općine Ližnjan-Lisignano ukoliko nisu u radnom odnosu u visini od 100% od ukupne cijene mjesečne vozne karte **(povlaštena karta)**:

* slijepe i gluhe osobe s pratiocem,
* osobe oboljele od cerebralne i dječje paralize,
* osobe oboljele od multiple skleroze i srčani bolesnici,
* dijalizirani i transplantirani bubrežni bolesnici,
* druge osobe s tjelesnim oštećenjem organizma od 70% i više,
* osobe s intelektualnim oštećenjem,
* vojni i civilni invalidi rata s pratiocem (ukoliko je potreban – liječnička potvrda),
* invalidi rada u stanju socijalno zaštitne potrebe,
* članovi uže obitelji poginulih branitelja Domovinskog rata ukoliko to pravo nisu ostvarili po drugoj osnovi,
* djeca na redovnom školovanju bez jednog ili oba roditelja i korisnici učeničke stipendije dodijeljene po socijalnoj osnovi,
* djeca s poteškoćama u razvoju i djeca s invaliditetom s pratiocem
* ( roditeljem/skrbnikom))
* korisnici zajamčene minimalne naknade,
* osobe starije od 65 godina koje nisu ostvarile pravo na mirovinu.

Iznimno po zahtjevu roditelja/skrbnika djece s poteškoćama u razvoju i djece s invaliditetom, koja pohađaju rehabilitacijske i druge programe zdravstvene zaštite i obrazovanja u ustanova na području Grada Pule-Pola, odobravao se pojedinačnim rješenjima koja donosi Jedinstveni upravni odjel mjesečnu naknadu za prijevoz djeteta koja će se isplaćivati na račun roditelja/skrbnika u protuvrijednosti cijene koštanja autobusne vozne karte javnog prijevoza od mjesta prebivališta do rehabilitacijske ustanove koju dijete pohađa (povlaštena vozna karta).

**1.2.** Pravo na financiranje prijevoza u javnom prometu, ukoliko nije podmireno iz županijskog ili državnog proračuna, na linijama koje prolaze područjem Općine Ližnjan-Lisignano, a koje održava “Pulapromet” Pula, osiguravalo se sljedećim osobama s prijavljenim prebivalištem ili/i stalnim boravkom na području Općine Ližnjan-Lisignano u visini od 100% od ukupne cijene mjesečne vozne karte **(učenička karta):**

* učenicima od prvog do četvrtog razreda Područnih osnovnih škola koje se nalaze na području Općine Ližnjan-Lisignano,
* učenicima na redovnom školovanju u OŠ "dr. Mate Demarina", Medulin od 5. do 8. razreda,
* učenicima od 5. do 8. razreda osnovne škole s područja Općine Ližnjan-Lisignano koji pohađaju osnovnoškolske ustanove na području Grada Pule-Pola,
* učenicima od 5. do 8. razreda osnovne škole na talijanskom jeziku u Gradu Puli-Pola,
* djeci na redovnom školovanju u srednjoškolskim ustanovama u Gradu Puli-Pola prema odredbama Odluke o socijalnoj skrbi Općine Ližnjan-Lisignano.

**1.3.** Pravo na sufinanciranje prijevoza u javnom prometu na linijama koje prolaze područjem Općine Ližnjan-Lisignano, a koje održava “Pulapromet” Pula, osigurava se i **(umirovljenička karta):**

* umirovljenicima iznad 65. godina starosti s područja Općine Ližnjan-Lisignano sukladno posebnoj Odluci.

Za program osiguranja sufinanciranog javnog prijevoza pod točkom 1.1., 1.2. i 1.3. u Proračunu Općine Ližnjan-Lisignano za 2023. godinu ukupno je procijenjen utrošak od 44.727,59 eura, dok je nominalno ostvareno 40.415,48 eura, što predstavlja indeks ostvarenja od 90,36%, ovu mjeru je pod točkom 1.1. koristilo 22 korisnika, pod točkom 1.2. koristilo 16 korisnika, pod točkom 1.3. koristilo 110 korisnika,

Navedeno je vidljivo u četvrtoj razini plana proračunske realizacije Glavi 0010400, Program 0400, Aktivnost A1004001, br. konta 3722.

1. **OBRAZOVANJE:**

**2.1*.***Osigurava se pravo na sufinanciranje prehrane (školske marende) učenicima OŠ s područja Općine Ližnjan-Lisignano koji žive u obitelji koja ima potrebu za materijalnom zaštitom (korisnici dječjeg doplatka) u visini od 75%, te potpuno financiranje (u visini od 100%) prehrane (školske marende) učenicima OŠ koji žive u kućanstvu koje je korisnik prava u sustavu socijalne skrbi pri nadležnom Centru za socijalnu skrb Pula, sukladno odredbama posebne Odluke. Planirano je 6.272,28 eura, a u konačnici je ostvareno je 2.968,38 eura, što daje index ostvarenja od 47,32%.

* 1. Osigurava se financiranje prehrane i boravka djece u predškolskim ustanovama (jaslice, dječji vrtići isl.). Ovu uslugu u DV Bubamara koristi 88 korisnik i iznos je iskazan u okviru materijalnih troškova ustanove.
  2. Osigurava se sufinanciranje produženog boravka djece u osnovnim školama, sukladno odredbama posebne Odluke – planirano je 32.226,49 eura dok je ostvareno je 28.466,06 eura što daje index ostvarenja od 88,32%, mjeru je koristilo 65 korisnika.
  3. Osigurava se sufinanciranje osnovnoškolskih udžbenika i ostale opreme (obrazovnog materijala) sukladno odredbama posebne Odluke, na što je planirano 19.908,42 eura, a utrošeno je 19.023,00 eura što daje index ostvarenja od 95,55%, sufinancirana je nabavka obrazovnih materijala za 218 učenika.
  4. Osigurava se pravo na studentske stipendije koje se dodjeljuju sukladno odredbama Pravilnika za dodjelu stipendija Općine Ližnjan-Lisignano („Službene novine Općine Ližnjan-Lisignano“ broj 7/10, 3/11,) - za 2023. godinu planirano je 26.212,76 eura a ostvareno je 25.245,00 eura, što daje indeks ostvarenja od 96,30%. Dodijeljeno je 39 stipendija, mjeru je u konačnici koristilo 38 studenta.
  5. Osiguravaju se novčana sredstva za projekt E-učenja o društvenom poduzetništvu. Navedeno predstavlja projekt aktivnog uključivanja i poboljšanja zapošljavanja te razvoj inovativnih socijalnih usluga za ranjive skupine unutar 7 urbanih aglomeracija/područja Osijek, Pula, Rijeka, Slavonski brod, Split, Zadar i Zagreb, poglavito osoba s invaliditetom, te mladih osoba od 25 godina na dalje kao ranjivih skupina. Sam projekt je vezan za dvogodišnje razdoblje. U 2023.godini planirano 12.075,10 eura a realizirano je 9.255,08 eura, ista sredstva utrošena su na materijalne rashode samog projekta u visini od 6.208,83 eura što je uključivalo trošak promidžbe, medijske objave, gostovanja na televiziji i društvenim mrežama, trošak vanjskih predavača, usluga vanjskih agencija, dok je preostali dio u visini od 2.306,25 eura utrošen za nabavu dugotrajne imovine, u konačnici program je indeksno ostvaren u visini od 76,65 %.

Za provođenje mjera socijalne politike u djelatnosti obrazovanja pod točkama 2.1., 2.3., 2.4. i 2.5., proračunom Općine Ližnjan-Lisignano za 2023.godinu, ukupno je planirano 84.619,95 eura a realizirano je 75.702,44 eura što daje indeks realizacije 81,87 % .

Mjera pod točkom 2.2., po svojoj prirodi, predstavlja istovremeno mjeru socijalne politike i mjeru obrazovnog programa te se zbog cjelovitosti prikaza društveno obrazovnog programa ista navodi u djelu predškolskog odgoja i obrazovanja s predviđenim proračunskim sredstvima.

**3. POTPORE OSIGURANJEM BESPLATNOG BORAVKA DJECE U PREDŠKOLSKOJ USTANOVI**

**3.1.** Podmiruju se u cijelosti troškovi boravka djece u predškolskoj ustanovi za:

* djecu poginulih branitelja i djecu poginulih civila Domovinskog rata,
* djecu invalida Domovinskog rata i djecu civilnih invalida Domovinskog rata čiji je invaliditet veći od 50%,
* djecu koja žive u obitelji koja ima potrebu za materijalnom zaštitom (odnosno djeca korisnika socijalne skrbi – korisnika socijalnog programa Vlade RH).

**3.2.** Osiguravaju se olakšice u plaćanju redovitog programa predškolske ustanove kojoj je osnivač Općina Ližnjan-Lisignano sukladno odredbama posebne Odluke, a pravo na olakšice u plaćanju redovitog programa utvrđuju predškolske ustanove posebnim Pravilnikom, temeljem dokumentacije koju dostavlja roditelj – korisnik.

**4.POMOĆ ZA PODMIRENJE TROŠKOVA STANOVANJA**

Troškovi stanovanja predstavljaju troškove najamnine, zaštićene najamnine, pričuve, odvoza kućnog smeća, komunalne naknade, električne energije, plina, drva ili drugih energenata, grijanja, vode, odvodnje te drugi troškovi stanovanja u skladu s posebnim propisima.

Uvjeti, visina i način sufinanciranja utvrđeni su temeljem odredbi Zakona o socijalnoj skrbi (NN 18/22, 46/22, 119/22, 71/23, 156/23), Odluke o socijalnoj skrbi Općine Ližnjan-Lisignano (Službene novine Općine Ližnjan br.04/11).

Proračunom je za izvršenje ovog programskog zadatka u 2023.godini bilo predviđeno 11.281,44, eura a realizirano je 3.997,83 eura što daje indeks realizacije 35,43. Navedeno je vidljivo u četvrtoj razini plana proračunske realizacije u Glavi 1004. Program 0400, Aktivnost A100400.

Istu mjeru koristilo je 10 korisnika zajamčene minimalne naknade. Ovdje je potrebno napomenuti da u okviru realiziranih sredstava iskazan je i utrošak vode – socijalna cijena pružene usluge utroška vode sukladno zakonu o vodnim uslugama ( Narodne Novine br.66/19 )za one korisnike koji su to pravo stekli.

**5. ZAŠTITA BRAKA I OBITELJI, DJECE I MLADEŽI, STARIH OSOBA, JAVNOG**

**ZDRAVLJA I SUZBIJANJE BOLESTI OVISNOSTI**

**5.1**. Osiguravaju se jednokratne novčane potpore za novorođenu djecu, sukladno odredbama posebne Odluke.

**5.2**. Osigurava se kroz sufinanciranje rada udruga iz raznih oblasti.

**5.3.** Prema potrebi stanovnika organizirat će se više pojedinih tematskih predavanja za stanovnike prema mjestu njihovog stanovanja.

**5.4.** Temeljem sporazuma o sufinanciranju nabave specijalnog vozila za prijevoz osoba s invaliditetom smanjene pokretljivosti, zaključenog između Društva Osoba s Tjelesnim Invaliditetom Južne Istre te I.Ž., Grada Pule, Grada Vodnjana, Općine Barban, Općine Fažana, Općine Ližnjan, Općine Marčana. Općine Medulin, Općine Svetvinčenat, Općina Ližnjan-Lisignano će na godišnjoj razini u sljedećih 5 godina osigurati 491,07 eura za nabavu kombi vozila, tako je i u 2023. godini izvršena preuzeta obveza.

Za mjeru navedenu pod točkom 5.1. jednokratne novčane potpore za novorođenu djecu, proračunom Općine Ližnjan-Lisignano za 2023.godinu ukupno je planirano 7.963, 37a realizirano je 6.569,76 eura. Realizirano je 82,49 % proračunskih sredstava u odnosu na planirana.

Izvršenje za ostale točke programskih zadataka prikazane su u nastavku izvješća kroz rad udruga.

**6.PROGRAM *"*POMOĆ U KUĆI NA PULJŠTINI“**

Suradnjom Gradskog društva Crvenog Križa Pula, Istarske Županije i šest jedinica lokalne samouprave (Grad Vodnjan-Dignano, Općina Ližnjan-Lisignano, Općina Medulin, Općina Barban, Općina Marčana i Općina Svetvinčenat) započet je pilot projekt „ Pomoć u kući na Puljštini“ u listopadu 2018. godine kojim se osigurava pružanje usluga podrške (prijevoz, kućni poslovi, održavanje higijene, organiziranje prehrane u domu korisnika, tehnički poslovi i uređenje okućnice) starijoj populaciji na području Puljštine. Usluga se u samom početku projekta zasnivala na modelu dijeljenja troškova između partnera te je obuhvaćala maksimalno 40 najpotrebnijih korisnika mjesečno. Verifikacija samog projekta i njegovo prerastanje u program socijalne usluge, ostvareno je Rješenjem (licenca) izdanim od nadležnog Upravnog Odjela Istarske Županije pod Klasa:UP/I-550-01/19-01/06; URBROJ:2163/1-06/6-19-21; od 04.10.2019.godine, kojim se ustvrdilo da Gradsko društvo Crvenog Križa Pula ispunjava minimalne uvjete za pružanje socijalne pomoći u kući putem zasebne organizacijske cjeline i to za aktivnosti obavljanja kućanskih poslova te održavanje osobne higijene. U međuvremenu je istom pristupila i općina Fažana.

Na području Općine Ližnjan-Lisignano u 2023.godini uslugu je koristilo 11-15 korisnika. Uslugu pruža šest zaposlenica.

Za provedbu ove socijalne usluge u proračunu Općine Ližnjan-Lisignano za 2023.godinu ukupno je planirano 5.574, 36 izvršeno je 3.037,69 što daje indeks ostvarenja od 54,49 %.

**7. UKOP NEZBRINUTIH OSOBA**

Podmiruju se u cijelosti troškovi ukopa nezbrinutih osoba umrlih na području Općine Ližnjan-Lisignano i osoba s prijavljenim prebivalištem i/ili stalnim boravkom na području Općine Ližnjan-Lisignano koje nemaju bliže srodnike, a koji bi bili u mogućnosti podmiriti troškove ukopa, sukladno odredbama Odluke o socijalnoj skrbi Općine Ližnjan-Lisignano.

Tijekom 2023.godine nije bilo ukopa nezbrinutih osoba u komunalnom redu na području mjesnih groblja.

**8. POMOĆ U SUFINANCIRANJU POGREBNIH TROŠKOVA**

Sufinanciranje troškova ukopa osobe čija obitelj ima potrebu za materijalnom zaštitom – sukladno odredbama Odluke o socijalnoj skrbi Općine Ližnjan-Lisignano, ostvaruje se u svakom pojedinačnom slučaju, temeljem zahtjeva za jednokratnu novčanu pomoć, o čemu donosi Rješenje Jedinstveni upravni odjel. Visina pomoći iznosi 132,72 eura i isplaćuje se poštanskom uputnicom ili na račun korisnika (člana obitelji umrlog) te ovisi o broju potrebitih korisnika i raspoloživim proračunskim sredstvima. Programski zadatak se odvija kroz oblik neposredne novčane pomoći socijalno potrebitima, te su i troškovi iskazani u točci 11. jednokratne pomoći socijalno ugroženima.

**9. POMOĆ ZA IZVANBOLNIČKO LIJEČENJE OSOBA SA PSIHIČKIM SMETNJAMA**

Sufinanciraju se troškovi liječenja osoba s psihičkim smetnjama sukladno odredbama Odluke o socijalnoj skrbi Općine Ližnjan-Lisignano.

**10. POMOĆ U OSIGURANJU ZDRAVSTVENE SKRBI**

Sufinanciraju se troškovi:

* specifične prehrane osobama oboljelim od celijakije, temeljem medicinske dokumentacije izdane od strane nadležnog liječnika,
* troškovi esencijalnih lijekova, koji nisu na listi lijekova propisanih na teret Hrvatskog zavoda za zdravstveno osiguranje, osobama oboljelim od multiple skleroze ili drugih za život opasnih oboljenja sukladno osiguranim sredstvima u proračunu,
* drugi troškovi zdravstvene skrbi koje u iznimno opravdanim slučajevima na zahtjev korisnika odobrava Općinsko vijeće Općine Ližnjan-Lisignano.

**11. POMOĆ OSIGURANJEM DODATNE MATERIJALNE ZAŠTITE**

Socijalno ugroženom stanovništvu osigurava se dodatna materijalna zaštita:

**11.1.**  korisnicima socijalnog programa općine i socijalno ugroženom stanovništvu te osobama koje se nađu u stanju socijalno – zaštitne potrebe putem jednokratne materijalne pomoći.

Jednokratna pomoć je poseban oblik novčane ili materijalne pomoći samcu ili obitelji koji su se našli u položaju trenutačne materijalne ugroženosti iz razloga na koje nisu mogli, odnosno ne mogu utjecati, te radi toga nisu u mogućnosti podmiriti neke osnovne životne potrebe kao što su rođenje ili školovanje djeteta, bolest ili smrt člana obitelji, elementarne nepogode, nabavke osnovnih predmeta u kućanstvu, nabavke neophodne odjeće i obuće i drugo

**11.2.** korisnicima socijalnog programa općine i korisnicima zajamčene minimalne naknade temeljem rješenja Centra za socijalnu skrb Pula-Pola, jednokratno se osiguravaju paketi s hranom ili novčane pomoći povodom božićnih i uskršnjih blagdana,

**11.3**. prema potrebi, osigurava se jednokratna novčana pomoć ili paket s hranom obitelji koja se nađe u stanju materijalne i socijalne ugroženosti,

**11.4.** u suradnji s humanitarnim i drugim udrugama i organizacijama osigurava se prikupljanje i distribucija humanitarne pomoći,

**11.5.** isplata božićnice umirovljenicima sukladno posebnoj Odluci.

Za mjeru navedenu pod točkom 11.1. Proračunom Općine Ližnjan-Lisignano za 2023.godinu ukupno je planirano 7.963, 37 izvršeno je 5.981,43 što daje indeks ostvarenja od 75,11% . Istu mjeru koristilo je 38 građana općine.

Za mjeru navedenu pod točkom 11.2. Proračunom Općine Ližnjan-Lisignano za 2023.godinu ukupno je planirano 2.919,90 eura, dok je realizirano 2.320,00 eura. Istu mjeru koristilo je 58 korisnika;

Za mjeru navedenu pod točkom 11.5. Proračunom Općine Ližnjan-Lisignano za 2023.godinu ukupno je planirano 7.299,75 eurauz izvršenje od 4.140,00 eura božićne pomoći za 138 osoba.

**IV.**

U dijelu koje se odnosi na sufinanciranje projekata/programa udruga i drugih organizacija civilnog društva u 2023.godini, a koje su u svom djelovanju pokrivala područje socijalno-zdravstvene djelatnosti bilo je predviđeno financiranje u iznosu od 10.617,82 eura.

Navedena sredstva su se isplaćivala korisnicima (udrugama/organizacijama civilnog društva) temeljem zaključenih ugovora sukladno ugovorenom modelu plaćanja, a po provedenom Javnom natječaju za financiranje programa/projekata koje provode udruge u 2023. godini i to sljedećim korisnicima u prioritetnom području socijalna skrb i zdravstvena njega:

|  |  |  |  |
| --- | --- | --- | --- |
| **Naziv udruge/organizacije civilnog društva** | **Naziv programa/projekta koji se financira** | **Ugovoreni iznos**  **u eurima** | **Isplaćeno**  **u eurima** |
| UDRUGA RODITELJA S KOMBINIRANIM SMETNJAMA U PSIHOFIZIČKOM RAZVOJU ISTARSKE ŽUPANIJE | Socijalizacija i integracija osoba s intelektualnim teškoćama | 1.300,00 | 1.300,00 |
| SIGURNA KUĆA ISTRA | Pomoć ženama obiteljskog nasilja | 600,00 | 600,00 |
| DRUŠTVO DISTROFIČARA ISTRE | Integracija oboljelih od mišićne distrofije neuro muskulaturnih bolesti sa popdruičja općine Ližnjan-Lisignano | 670,00 | 670,00 |
| ZLATNE RUKE | Edukacija obitelji i prihvat pacijenata po otpustu iz bolnice | 2.200,00 | 2.200,00 |
| DNEVNI CENTAR ZA TERAPIJU I REHABILITACIJU | I ja mogu- terapijski program za osobe sa intelektualnim poteškoćama | 400,00 | 400,00 |
| ISTARSKI FORUM UDRUGA OSOBA S INVALIDITETOM | Jačanje kapaciteta udruga OSI IŽ | 135,00 | 135,00 |
| UDRUGA TJELESNIH INVALIDA RADA ISTRE | Kreativna radionica- Geronto servis za osobe s invaliditetom | 2.000,00 | 2.000,00 |
| UDRUGA CIVILNIH INVALIDA-INKLUZIJA PULA | Savjetovalište za O.S.I. | 270,00 | 270,00 |
| DRUŠTVO MULTIPLESKLEROZE ISTARSKE ŽUPANIJE | Rehabilitacija za osobe s invaliditetom | 650,00 | 650,00 |
| SAVEZ UDRUGA OSOBA S INVALIDITETOM ISTARSKE ŽUPANIJE | Savjetovanjem i edukacijom do kvalitetnijeg života osoba s invaliditetom | 270,00 | 270,00 |
| UDRUGA SLIJEPIH ISTARSKE ŽUPANIJE | Zaštita i unapređenje kvalitete života slijepih u Istarskoj županiji | 270,00 | 270,00 |
| DRUŠTVO OSOBA S TJELESNIM INVALIDITETOM ISTARSKE ŽUPANIJE | Aktivni u zajednici | 3.042,00 | 3.042,00 |
| PLANINARSKO REKREATIVNI KLUB SLIJEPIH ISTARSKE ŽUPANIJE | Sljepoća nije prepreka za aktivan život | 270,00 | 270,00 |
| SPORTSKA UDRUGA SLIJEPIH UČKA | Prilagodbom sportskih sadržaja do socijalne inkluzije | 270,00 | 270,00 |
| UDRUGA CIVILNIH INVALIDA-INKLUZIJA PULA | Integracija i socijalizacija osoba s invaliditetom | 270,00 | 270,00 |
| UKUPNO (eura) | | 12.617,00 | 12.617,00 |

Izvješća udruga, te organizacija civilnog društva o ostvarenju Programa za 2023. godinu dostavljena su u nadležni odjel.

**V.**

Sredstva za provođenje mjera socijalne skrbi sukladno naprijed navedenom Socijalnom programu Općine Ližnjan-Lisignano za 2023.godinu te njegovim izmjenama i dopunama kao i važećim zakonskim propisima Republike Hrvatske, osigurala su se u Proračunu Općine Ližnjan-Lisignano za 2023.godinu i ista su u konačnici iznosila **195.533,72 eura**, od čega je **12.075,10** **eura** bilo predviđeno za projekt E-učenje o društvenom poduzetništvu, **172.840,80 eura** bilo predviđeno za ostvarenje općinskih programa, te sredstva u visini od **10.617,82 eura** za (su)financiranje prijavljenih programa/projekata odnosno aktivnosti udruga čije djelovanje pokriva područje socijalne skrbi.

Socijalni program je ukupno realiziran u visini od **161.853,61 euro** što predstavlja ostvarenje od 82,78 %, projekt E-učenje o društvenom poduzetništvu je ostvaren u iznosu od **9.255,08 eura** ( 76,65%), sufinanciranje programa udruga u socijalnoj skrbi je ostvareno u iznosu od **10.617,00 eura** (100%), dok su općinski programi ostvareni u iznosu od **141.981,53 eura** (82,14%).

**VI.**

Uzimajući u obzir prve pokazatelje siromaštva i socijalne isključivosti sukladno pokazateljima koji se redovito prate i objavljuju od strane Državnog zavoda za statistiku RH-a Proračunska 2023. godina je godina u kojoj su cijene dobara i usluga za osobnu potrošnju, mjerene indeksom potrošačkih cijena nastavile sa rastom, na godišnjoj razini. Uzimajući u obzir prve pokazatelje (pokazatelje materijalne deprivacije, stope siromaštva u odnosu na dob, spol, stupanj obrazovanja, materijalna primanja, zaposlenost, Ginijev koeficijent) treba istaći da se trend raslojavanja društva i dalje izražen a što je utjecalo i na zadane ciljeve Socijalnog programa. Općina je i tijekom ove proračunske godine nastavila sa sufinanciranjem nabave udžbenika za polaznike osnovnih škola, financiranjem povlaštenih mjesečnih karti u javnom prijevozu socijalno potrebitim osobama, isplatom božićnica umirovljenicima, isplatom jednokratnih novčanih naknada povodom rođenja djeteta te raznih drugih oblika naknada.

Tijekom 2023.godine Općina je i nadalje nastavila s mjerama socijalne politike kroz općinske programe započete još 2009.godine. Trend rasta mase sredstava predviđenih za realizaciju Programa socijalne skrbi nastavljen je i u 2023. godini.

Gore navedeni podaci ukazuju na činjenicu da se svake godine zbog ukupnosti društvenog života javlja potreba za sve većim angažmanom proračunskih sredstava u svrhu socijalne politike, radi ublažavanja pada životnog standarda te umanjenja trenda raslojavanja žitelja općine po materijalnoj odnosno imovinskoj osnovi.

Tijekom 2023.godine broj korisnika zajamčene minimalne naknade s područja Općine Ližnjan-Lisignano pri Centru za socijalnu skrb Pula-Pola održao se na nivou prethodne godine (tijekom 2021.godine 11-15 korisnika) kojima je sukladno Zakonu o socijalnoj skrbi Općina Ližnjan-Lisignano dužna sufinancirati troškove stanovanja. Istim se korisnicima sukladno općinskim programima financiraju troškovi javnog prijevoza, djeci korisnika zajamčene minimalne naknade u potpunosti se financiraju troškovi smještaja u predškolske ustanove (dječje vrtiće/jaslice), odnosno troškovi prehrane (školske marende) učenika osnovnih škola, nabavka udžbenika i ostale školske opreme, troškovi produženog boravka u osnovnim školama i sl.

**VII.**

Krug potencijalnih korisnika mjera Socijalnog programa u 2023.godini određen je Zakonom o socijalnoj skrbi te Odlukom o socijalnoj skrbi Općine Ližnjan- Lisignano ("Službene novine Općine Ližnjan-Lisignano" br. 04/11) i to poglavito člankom 5. Odluke kojom se utvrđuje krug korisnika.

Sukladno Zakonu o socijalnoj skrbi korisnici socijalne skrbi su:

- samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način,

- dijete bez roditelja ili bez odgovarajuće roditeljske skrbi, mlađa punoljetna osoba, dijete žrtva obiteljskog, vršnjačkog ili drugog nasilja, dijete žrtva trgovanja ljudima, dijete s teškoćama u razvoju, dijete i mlađa punoljetna osoba s problemima u ponašanju, dijete bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti o njemu te dijete strani državljanin koje se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti o njemu,

- trudnica ili roditelj s djetetom do godine dana života bez obiteljske podrške i odgovarajućih uvjeta za život,

- obitelj kojoj je zbog poremećenih odnosa ili drugih nepovoljnih okolnosti potrebna stručna pomoć ili druga podrška,

- odrasla osoba s invaliditetom koja nije u mogućnosti udovoljiti osnovnim životnim potrebama,

- odrasla osoba žrtva obiteljskog ili drugog nasilja te žrtva trgovanja ljudima,

- osoba koja zbog starosti ili nemoći ne može samostalno skrbiti o osnovnim životnim potrebama,

- osoba ovisna o alkoholu, drogama, kockanju i drugim oblicima ovisnosti,

- beskućnik,

- druge osobe koje ispunjavaju uvjete propisane Zakonom.

Potencijalni korisnici socijalne skrbi upoznati su s obujmom i vrstama socijalnih prava te kriterijima i mjerama osiguranim Socijalnim programom Općine budući se isti po donošenju objavljuje na web stranici i u službenom glasilu Općine, a konkretne informacije u svakom pojedinom slučaju također mogu zatražiti i iste dobiti telefonskim putem, putem elektroničke pošte, pismeno ili osobnim dolaskom u Općinu.

KLASA: 550-02/24-01/1

URBROJ: 2163-24-01-24-1

Ližnjan, 17.05.2024. godine

OPĆINSKI NAČELNIK

**Marko Ravnić**